CELEX: 32008D0035
Language: el
Date: 2008-01-08 00:00:00
Title: 2008/35/ΕΚ: Απόφαση της Επιτροπής, της 8ης Ιανουαρίου 2008 , σχετικά με σχέδιο ρύθμισης της Ελληνικής Δημοκρατίας που αφορά την επισήμανση των προϊόντων αρτοποιίας από κατεψυγμένη ζύμη [κοινοποιηθείσα υπό τον αριθμό Ε(2007) 6750]

11.1.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 8/13
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 8ης Ιανουαρίου 2008
   σχετικά με σχέδιο ρύθμισης της Ελληνικής Δημοκρατίας που αφορά την επισήμανση των προϊόντων αρτοποιίας από κατεψυγμένη ζύμη
   [κοινοποιηθείσα υπό τον αριθμό Ε(2007) 6750]
   (Το κείμενο στην ελληνική γλώσσα είναι το μόνο αυθεντικό)
   (2008/35/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   την οδηγία 2000/13/ΕΚ του Ευρωπαϊκού Κοινοβουλίου και του Συμβουλίου, της 20ής Μαρτίου 2000, για προσέγγιση των νομοθεσιών των κρατών μελών σχετικά με την επισήμανση, την παρουσίαση και τη διαφήμιση των τροφίμων (1), και ιδίως τα άρθρα 19 και 20,
   Εκτιμώντας τα ακόλουθα:
   
               (1)
            
            
               Σύμφωνα με τη διαδικασία που προβλέπεται στο άρθρο 19 παράγραφος 2 της οδηγίας 2000/13/ΕΚ, στις 15 Μαΐου 2007 οι ελληνικές αρχές κοινοποίησαν στην Επιτροπή σχέδιο ρύθμισης ειδικών διατάξεων που αφορούν την υποχρεωτική επισήμανση των προϊόντων αρτοποιίας από κατεψυγμένη ζύμη.
            
         
               (2)
            
            
               Σύμφωνα με το κοινοποιημένο σχέδιο, τα προϊόντα αρτοποιίας από κατεψυγμένη ζύμη πρέπει να φέρουν επισήμανση με την ημερομηνία παραγωγής και τον τόπο καταγωγής της κατεψυγμένης ζύμης.
            
         
               (3)
            
            
               Σύμφωνα με τις διατάξεις του άρθρου 19 παράγραφος 2 της οδηγίας 2000/13/ΕΚ, η Επιτροπή προέβη σε διαβουλεύσεις με τα άλλα κράτη μέλη στο πλαίσιο της μόνιμης επιτροπής για την τροφική αλυσίδα και την υγεία των ζώων.
            
         
               (4)
            
            
               Η οδηγία 2000/13/ΕΚ περιλαμβάνει διατάξεις σχετικά με την επισήμανση των τροφίμων όσον αφορά την καταγωγή τους (άρθρο 3 παράγραφος 1 σημεία 7 και 8) καθώς και σχετικά με τους τύπους των ενδείξεων ημερομηνίας για τα τρόφιμα (άρθρο 9 παράγραφος 5). Σύμφωνα με τους κανόνες αυτούς, η ένδειξη του τόπου καταγωγής ή προέλευσης περιλαμβάνεται υποχρεωτικά στην επισήμανση ενός τροφίμου στις περιπτώσεις που η παράλειψη της ένδειξης αυτής θα ήταν δυνατόν να δημιουργήσει στον καταναλωτή εσφαλμένη εντύπωση σχετικά με τον πραγματικό τόπο καταγωγής ή προέλευσης του τροφίμου (άρθρο 3 παράγραφος 1 σημείο 8).
            
         
               (5)
            
            
               Η υποχρεωτική αναγραφή της χώρας καταγωγής της κατεψυγμένης ζύμης θα αποτελέσει πρόσθετη επιβάρυνση για τις επιχειρήσεις τροφίμων που παράγουν άρτο από ζύμη προερχόμενη από άλλο κράτος μέλος της ΕΕ και, ως εκ τούτου, ενδέχεται να αποτελέσει εμπόδιο στην ελεύθερη κυκλοφορία των αγαθών και να θέσει σε κίνδυνο την ομαλή λειτουργία της ενιαίας αγοράς. Οι περιπτώσεις που μη εναρμονισμένες εθνικές διατάξεις που ρυθμίζουν την επισήμανση και παρουσίαση ορισμένων τροφίμων ή των τροφίμων γενικά μπορούν να γίνουν αποδεκτές αναφέρονται λεπτομερώς στο άρθρο 18 παράγραφος 2 της οδηγίας 2000/13/ΕΚ. Εκτός από τις περιπτώσεις που έχουν σχέση με την προστασία της δημόσιας υγείας, τέτοιου είδους μέτρα μπορούν να γίνουν αποδεκτά μόνον εάν εφαρμόζονται για λόγους καταστολής της απάτης ή προστασίας της εμπορικής και βιομηχανικής ιδιοκτησίας, των ενδείξεων προέλευσης, των ονομασιών προέλευσης και καταστολής του αθέμιτου ανταγωνισμού.
            
         
               (6)
            
            
               Οι λόγοι που προβάλλονται στην κοινοποίηση των ελληνικών αρχών αφορούν την υγιεινή και, κατά συνέπεια, την προστασία της δημόσιας υγείας. Στην κοινοποίηση των ελληνικών αρχών δεν λαμβάνεται υπόψη το γεγονός ότι έχει θεσπιστεί μια βάση κοινών κανόνων όσον αφορά την υγιεινή των τροφίμων, κυρίως ο κανονισμός (ΕΚ) αριθ. 852/2004/ΕΚ του Ευρωπαϊκού Κοινοβουλίου και του Συμβουλίου, της 29ης Απριλίου 2004, για την υγιεινή των τροφίμων (2). Στην κοινοποίηση των ελληνικών αρχών δεν παρατίθενται στοιχεία ότι τα κοινοποιημένα μέτρα είναι αναγκαία για την επίτευξη υψηλότερου επιπέδου προστασίας της δημόσιας υγείας.
            
         
               (7)
            
            
               Σύμφωνα με το άρθρο 9 παράγραφος 5 πέμπτη περίπτωση της οδηγίας 2000/13/ΕΚ, η ένδειξη της ημερομηνίας διατηρητότητας δεν απαιτείται για τα προϊόντα αρτοποιίας και ζαχαροπλαστικής, με την επιφύλαξη των κοινοτικών διατάξεων σχετικά με άλλες ενδείξεις ημερομηνίας. Η κοινοτική νομοθεσία δεν προβλέπει κανέναν άλλο κανόνα σχετικά με οιονδήποτε άλλο τύπο ενδείξεων ημερομηνίας, παρά μόνον την εξαίρεση για τα προϊόντα αρτοποιίας όσον αφορά την ένδειξη της ημερομηνίας διατηρητότητας.
            
         
               (8)
            
            
               Η υποχρεωτική αναγραφή της ημερομηνίας παραγωγής της κατεψυγμένης ζύμης αφορά ιδίως τα προϊόντα άλλων κρατών μελών, τα οποία μπορούν να διατεθούν στην αγορά άλλου κράτους μέλους μόνον εφόσον έχουν υποβληθεί σε διαδικασία συντήρησης όπως η κατάψυξη. Κατά συνέπεια, η υποχρέωση αυτή αποτελεί πιθανό εμπόδιο στην ελεύθερη κυκλοφορία των αγαθών και θέτει σε κίνδυνο την ομαλή λειτουργία της ενιαίας αγοράς.
            
         
               (9)
            
            
               Σύμφωνα με τη νομολογία, εναπόκειται στις αρμόδιες εθνικές αρχές να αποδείξουν, αφενός, ότι τα σχεδιαζόμενα μέτρα είναι αναγκαία για την επίτευξη του στόχου που επικαλούνται και, αφετέρου, ότι τα σχεδιαζόμενα μέτρα είναι σύμφωνα με την αρχή της αναλογικότητας (βλέπε απόφαση της 30ής Νοεμβρίου 1983 στην υπόθεση 227/82, Van Bennekom, Συλλογή 1983, σ. 3883, σκέψη 40· απόφαση της 13ης Μαρτίου 1997 στην υπόθεση C-358/95, Morellato, Συλλογή 1997, σ. I-1431, σκέψη 14, και απόφαση της 8ης Μαΐου 2003 στην υπόθεση C-14/02, ATRAL, Συλλογή 2003, σ. I-4431, σκέψη 67).
            
         
               (10)
            
            
               Τα κοινοποιηθέντα μέτρα τα οποία θα εφαρμόζονται μονομερώς και αδιακρίτως από την Ελληνική Δημοκρατία είναι πολύ πιθανό να αποτελέσουν εμπόδιο στις ενδοκοινοτικές εμπορικές συναλλαγές σε δυσανάλογο βαθμό. Οι παραγωγοί ή οι επιχειρήσεις επεξεργασίας ζύμης που προέρχεται από άλλα κράτη μέλη θα είναι υποχρεωμένοι να παράσχουν ειδική επισήμανση.
            
         
               (11)
            
            
               Η Επιτροπή θα συνεχίσει τις διαβουλεύσεις με τα κράτη μέλη για την επισήμανση των τροφίμων όσον αφορά την καταγωγή τους.
            
         
               (12)
            
            
               Λαμβανομένων υπόψη των παρατηρήσεων αυτών, η Επιτροπή εξέδωσε αρνητική γνώμη σύμφωνα με το άρθρο 19 παράγραφος 3 της οδηγίας 2000/13/ΕΚ.
            
         
               (13)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η Ελληνική Δημοκρατία απαιτείται να απόσχει από την έγκριση του σχεδίου ρύθμισης που αφορά την επισήμανση των προϊόντων αρτοποιίας από κατεψυγμένη ζύμη.
   Άρθρο 2
   Η παρούσα απόφαση απευθύνεται στην Ελληνική Δημοκρατία.
   
      Βρυξέλλες, 8 Ιανουαρίου 2008.
      
         
            Για την Επιτροπή
         
         Μάρκος ΚΥΠΡΙΑΝΟΫ
         
         
            Μέλος της Επιτροπής
         
      
   
   
      (1)  ΕΕ L 109 της 6.5.2000, σ. 29. Οδηγία όπως τροποποιήθηκε τελευταία με την οδηγία 2007/68/ΕΚ της Επιτροπής (ΕΕ L 310 της 28.11.2007, σ. 11).
   
      (2)  ΕΕ L 139 της 30.4.2004, σ. 1· διορθώθηκε στην ΕΕ L 226 της 25.6.2004, σ. 3.